รัฐบาลไทย-ข่าวทำเนียบรัฐบาล-“พวงเพ็ชร” กำชับผู้ค้า-ห้าง ห้ามนำสินค้าใกล้หมดอายุ-ไม่มีคุณภาพ จัดกระเช้าปีใหม่ขาย ปชช. แนะใช้สินค้า OTOP หนุนรายได้ชุมชน
วันอังคารที่ 19 ธันวาคม 2566
19/12/2566
“พวงเพ็ชร” กําชับผู้ค้า-ห้าง ห้ามนําสินค้าใกล้หมดอายุ-ไม่มีคุณภาพ จัดกระเช้าปีใหม่ขาย ปชช. แนะใช้สินค้า OTOP หนุนรายได้ชุมชน
“พวงเพ็ชร” กําชับผู้ค้า-ห้าง ห้ามนําสินค้าใกล้หมดอายุ-ไม่มีคุณภาพ จัดกระเช้าปีใหม่ขาย ปชช. แนะใช้สินค้า OTOP หนุนรายได้ชุมชน
วันนี้ (19 ธันวาคม 2566) เวลา 13.00 น. ณ ห้องประชุม 109 อาคารสํานักงานปลัดสํานักนายกรัฐมนตรี นางพวงเพ็ชร ชุนละเอียด รัฐมนตรีประจําสํานักนายกรัฐมนตรี ในฐานะประธานกรรมการคุ้มครองผู้บริโภค เป็นประธานการประชุมมอบนโยบาย เรื่อง การจัดทําฉลากสินค้าประเภทกระเช้าของขวัญปีใหม่ แก่ผู้ประกอบธุรกิจซึ่งเป็นผู้ผลิตและผู้จําหน่าย โดยมีนายวราวุธ ยันต์เจริญ ผู้ช่วยรัฐมนตรีประจําสํานักนายกรัฐมนตรี นางสุภาภรณ์ คงวุฒิปัญญา เลขานุการรัฐมนตรีประจําสํานักนายกรัฐมนตรี นายธสรณ์อัฑฒ์ ธนิทธิพันธ์ เลขาธิการ คณะกรรมการคุ้มครองผู้บริโภค (สคบ.) พร้อมด้วยกลุ่มผู้ประกอบการ จํานวน 10 บริษัท ประกอบด้วย บริษัท ซีพี แอ็กซ์ตร้า จํากัด (มหาชน) บริษัท บิ๊กซี ซูเปอร์เซ็นเตอร์ จํากัด (มหาชน) บริษัท เซ็นทรัล ฟู้ด รีเทล จํากัด บริษัท เอก-ชัย ดีสทริบิวชั่น ซิสเทม จํากัด บริษัท ซีโน-แปซิฟิคเทรดดิ้ง (ไทยแลนด์) จํากัด บริษัท พิริยพูล อินเตอร์เนชั่นแนล จํากัด บริษัท ซีพี ออลล์ จํากัด (มหาชน) บริษัท โรบินสัน จํากัด (มหาชน) บริษัท เดอะมอลล์ กรุ๊ป จํากัด และ บริษัท ฟู้ดแลนด์ ซุปเปอร์มาร์เก็ต จํากัด เข้าร่วมประชุม
นางพวงเพ็ชร กล่าวว่า รัฐบาลนําโดย นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง มีความห่วงใยต่อคุณภาพสินค้าและบริการที่ประชาชนจะจับจ่ายใช้สอยเป็นจํานวนมาก โดยเฉพาะอย่างยิ่งในช่วงเทศกาลปีใหม่ ซึ่งเป็นเทศกาลแห่งความสุขประชาชนที่นิยมนํากระเช้าของขวัญไปมอบให้แก่กัน อาจมีผู้ประกอบธุรกิจบางรายนําสินค้าที่ไม่มีคุณภาพหรือใกล้หมดอายุมาบรรจุในกระเช้า รวมถึงการไม่แสดงรายละเอียดเกี่ยวกับสินค้าให้ทราบ ดังนั้น เพื่อป้องกันการเอารัดเอาเปรียบผู้บริโภค จึงสั่งการให้ สคบ. จัดประชุมมอบนโยบาย โดยเชิญผู้ประกอบธุรกิจซึ่งเป็นผู้ผลิตและผู้จําหน่ายกระเช้าของขวัญปีใหม่เข้าร่วม เพื่อขอความร่วมมือไม่ให้มีการนําสินค้าเสื่อมคุณภาพ หมดอายุ หรือใกล้หมดอายุ มาวางจําหน่าย โดยให้ปฏิบัติตามกฎหมายและหลักเกณฑ์ที่กําหนด และต้องแสดงรายละเอียดชัดเจน นอกจากนี้ ขอให้ผู้ประกอบธุรกิจพิจารณานําสินค้าและผลิตภัณฑ์ OTOP รวมถึงสินค้าสุขภาพ มาร่วมจัดกระเช้า เป็นการช่วยเหลือชุมชนและช่วยกระจายรายได้อย่างทั่วถึง
“ฉลากกระเช้าของขวัญปีใหม่ จะต้องระบุชื่อ ประเภทหรือชนิดของสินค้าแต่ละรายการ ชื่อหรือเครื่องหมายการค้าของผู้ผลิตในประเทศไทย ชื่อหรือเครื่องหมายการค้าของผู้นําเข้ามาเพื่อขาย สถานที่ตั้งของผู้ผลิตหรือผู้นําเข้ามาเพื่อขาย ระบุขนาด น้ําหนักต่อหน่วย ปริมาณการบรรจุของสินค้าแต่ละรายการ ข้อแนะนําในการใช้หรือการเก็บรักษา วิธีใช้ วันเดือนปีที่ผลิต วันเดือนปีที่ผลิต วันเดือนปีที่หมดอายุของสินค้าแต่ละรายการ คําเตือน รวมถึงราคาจําหน่ายและค่าภาชนะ
ที่บรรจุให้ชัดเจน และต้องกําหนดเงื่อนไขกรณีการเปลี่ยนสินค้า เช่น สินค้าหมดอายุการใช้งาน เกิดการเสียหาย ไม่ตรงปก ซึ่งหากผู้บริโภคถูกละเมิดสิทธิจากผู้ประกอบธุรกิจ สามารถขอรับคําปรึกษาได้ทางสายด่วน 1166 หรือร้องทุกข์ ผ่านทางแอปพลิเคชัน OCPB Connect หรือผ่านทางเว็บไซต์ ocpb.go.th ได้ตลอด 24 ชั่วโมง” นางพวงเพ็ชร กล่าว
โอกาสนี้ นางพวงเพ็ชร ยังได้อวยพรวันปีใหม่ 2567 ส่งความปรารถนาดีและกําลังใจให้ประชาชน โดยขอให้ทุกคนมีความสุข สุขภาพแข็งแรง ปลอดภัยจากโรคภัยไข้เจ็บ เดินทางกลับภูมิลําเนา หรือเดินทางท่องเที่ยวโดยสวัสดิภาพ